Diari Oficial de la Generalitat Valenciana


Sumari del DOGV 7567, del 09-07-2015 (2015/6099)

ORDE 74/2015, de 25 de juny, de la Conselleria d'Educació, Cultura i Esport, per la qual s'establixen i autoritzen els plans d'estudis del centre autoritzat Berklee València conduents a l'obtenció del títol superior de Música en l'especialitat d'Interpretació, itinerari Instruments del Jazz i de la Música Moderna; el títol superior de Música en l'especialitat de Producció i Gestió, i el títol superior de Música en l'especialitat de Sonologia.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7567

Data del DOGV
:   09-07-2015

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2015/6099


Data del document
:   25-06-2015

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

ORDE 74/2015, de 25 de juny, de la Conselleria d'Educació, Cultura i Esport, per la qual s'establixen i autoritzen els plans d'estudis del centre autoritzat Berklee València conduents a l'obtenció del títol superior de Música en l'especialitat d'Interpretació, itinerari Instruments del Jazz i de la Música Moderna; el títol superior de Música en l'especialitat de Producció i Gestió, i el títol superior de Música en l'especialitat de Sonologia. [2015/6099]  
PREÀMBUL  
  
El Reial Decret 631/2010, de 14 de maig, pel qual es regula el contingut bàsic de les ensenyances artístiques superiors de Música establides en la Llei Orgànica 2/2006, de 3 de maig, d'Educació, determina en l'article 4.2 que les especialitats de les ensenyances artístiques superiors de Música són les següents: Composició, Direcció, Interpretació, Musicologia, Pedagogia, Producció i Gestió i Sonologia. L'article 7 del mencionat reial decret establix, en els seus apartats 1 i 3, que les administracions educatives, vista la proposta dels centres, establiran els plans d'estudis completant fins al total de 240 crèdits els mínims fixats en el dit reial decret, i podran disposar diversos itineraris acadèmics en cada una de les especialitats.  
En l'àmbit de la Generalitat, el Decret 48/2011, de 6 de maig, del Consell, pel qual s'establix l'ordenació de les ensenyances artístiques superiors i es determina el marc normatiu per a la implantació dels plans d'estudi corresponents als títols oficials de les diferents ensenyances artístiques superiors, assenyala en l'article 7.1 que «l'organització i distribució general dels 240 crèdits ECTS de cada pla d'estudis es farà de conformitat amb el que establixen, en allò que hi siga aplicable, els reials decrets 630 a 635/2010, de 14 de maig, com també amb el que disposa este decret». En l'article 7.3 assenyala que «els centres impartiran les especialitats i itineraris que expressament els siguen autoritzats. De conformitat amb el que establix este decret, organitzaran el pla d'estudis i la seua distribució en assignatures per semestres; igualment, realitzaran les guies docents corresponents a les assignatures, que hauran de ser públiques». Així mateix, la disposició final primera del decret esmentat habilita el conseller o consellera amb competències en matèria d'educació superior per a autoritzar els plans d'estudis dels centres d'ensenyances artístiques superiors de conformitat amb aquell.  
  
Per la Resolució de 8 d'agost de 2012, del director general d'Universitat, Estudis Superiors i Ciència, s'autoritza Berklee València com a centre autoritzat superior d'ensenyances artístiques de Música.  
En conseqüència, per mitjà de la present orde s'establixen i autoritzen els plans d'estudis del centre autoritzat superior d'ensenyances artístiques de Música Berklee València, conduents a l'obtenció del títol superior de Música en l'especialitat d'Interpretació, itinerari Instruments del Jazz i de la Música Moderna; del títol superior de Música en l'especialitat de Producció i Gestió, i del títol superior de Música en l'especialitat de Sonologia.  
Per allò que s'ha exposat, conforme amb el Consell Jurídic Consultiu de la Comunitat Valenciana i amb el Consell de Direcció de l'Institut Superior d'Ensenyances Artístiques de la Comunitat Valenciana, informat el Consell Valencià d'Universitats i de Formació Superior, d'acord amb la proposta del director general d'Universitat, Estudis Superiors i Ciència de data 10 de juny de 2015, i en exercici de les atribucions conferides per la disposició final primera del Decret 48/2011, abans mencionat, i per l'article 28.e de la Llei 5/1983, de 30 de desembre, del Consell.  
  
  
ORDENE  
  
Article 1. Objecte  
La present orde té com a objecte l'establiment i autorització dels plans d'estudis conduents a l'obtenció del títol superior oficial de Música, en l'especialitat d'Interpretació, itinerari Instruments del Jazz i de la Música Moderna; títol superior oficial de Música, en l'especialitat de Producció i Gestió, i del títol superior oficial de Música, en l'especialitat de Sonologia, en el centre autoritzat superior d'ensenyances artístiques de Música Berklee València, de conformitat amb el que establix el Reial Decret 631/2010, de 14 de maig, pel qual es regula el contingut bàsic de les ensenyances artístiques superiors de Música establides en la Llei Orgànica 2/2006, de 3 de maig, d'Educació, i en el Decret 48/2011, de 6 de maig, del Consell, pel qual s'establix l'ordenació de les ensenyances artístiques superiors i es determina el marc normatiu per a la implantació dels plans d'estudis corresponents als títols oficials en les diferents ensenyances artístiques superiors, en l'àmbit de la Comunitat Valenciana.  
  
Article 2. Títols superiors de Música  
La superació de les ensenyances artístiques superiors de Música en l'especialitat d'Interpretació, itinerari Instruments del Jazz i de la Música Moderna, donarà lloc a l'obtenció del títol superior de Música en la dita especialitat. La superació de les ensenyances artístiques superiors de Música en l'especialitat de Producció i Gestió donarà lloc a l'obtenció del títol superior de Música en la dita especialitat. Així mateix, la superació de les ensenyances artístiques superiors de Música en l'especialitat de Sonologia donarà lloc a l'obtenció del títol superior de Disseny en la dita especialitat. Estos títols tenen caràcter oficial i validesa acadèmica i professional en tot el territori nacional, segons establix el Reial Decret 631/2010, de 14 de maig.  
  
Article 3. Organització del pla d'estudis  
1. Els plans d'estudis conduents a l'obtenció del títol superior de Música, en l'especialitat d'Interpretació, itinerari Instruments del Jazz i de la Música Moderna; del títol superior de Música en l'especialitat de Producció i Gestió, així com del títol superior de Música en l'especialitat de Sonologia, contenen les competències transversals, les competències generals i les competències específiques pròpies de cada especialitat que es determinen en l'annex I d'esta orde.  
2. Els plans d'estudis dels tres títols comprenen quatre cursos acadèmics de 60 crèdits, conformes al Sistema Europeu de Transferència de Crèdits (ECTS), cada un, distribuïts en huit semestres, amb un total de 240 crèdits ECTS.  
3. La distribució dels 240 crèdits ECTS és la següent:  
a) Matèries i assignatures de formació bàsica, amb un mínim de 24 crèdits.  
b) Matèries i assignatures de formació obligatòria d'especialitat, amb un mínim de 102 crèdits.  
c) El treball de final de títol, la duració del qual serà de 12 crèdits i es realitzarà en la fase final del pla d'estudis.  
  
Article 4. Autorització del pla d'estudis  
D'acord amb allò que s'ha assenyalat en esta orde, s'autoritza el pla d'estudis del títol superior de Música, en l'especialitat d'Interpretació, itinerari Instruments del Jazz i de la Música Moderna; el pla d'estudis del títol superior de Música, en l'especialitat de Producció i Gestió, i el pla d'estudis del títol superior de Música, en l'especialitat de Sonologia, per al centre autoritzat superior d'ensenyances artístiques de Música Berklee València, inclosos com a annex II.  
  
  
DISPOSICIÓ ADDICIONAL  
  
Única. Absència d'incidència en el gasto pressupostari de la Generalitat  
La implementació i posterior desplegament d'esta orde no podrà tindre cap incidència en la dotació de tots i cada un dels capítols de gasto assignats a la conselleria competent en matèria d'educació i, en tot cas, haurà de ser atés amb els propis mitjans humans i materials del dit departament.  
  
  
DISPOSICIÓ DEROGATÒRIA  
  
Única  
Queden derogades totes les disposicions del mateix rang o d'un rang inferior que s'oposen al que disposa la present orde.  
  
DISPOSICIÓ FINAL  
  
Entrada en vigor  
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 25 de juny de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
  
ANNEX I  
Competències pròpies del títol  
  
Competències transversals del títol superior de Música  
Al finalitzar els seus estudis superiors de Música, els titulats han de posseir les competències transversals següents:  
  
CT 1 Organitzar i planificar el treball de manera eficient i motivadora.  
CT 2 Arreplegar informació significativa, analitzar-la, sintetitzar-la i gestionar-la adequadament.  
CT 3 Solucionar problemes i prendre decisions que responguen als objectius del treball que es realitza.  
CT 4 Utilitzar eficientment les tecnologies de la informació i la comunicació.  
CT 5 Comprendre i utilitzar, almenys, una llengua estrangera en l'àmbit del seu desenrotllament professional.  
CT 6 Realitzar autocrítica cap al propi exercici professional i interpersonal.  
CT 7 Utilitzar les habilitats comunicatives i la crítica constructiva en el treball en equip.  
CT 8 Desenrotllar raonadament i críticament idees i arguments.  
CT 9 Integrar-se adequadament en equips multidisciplinaris i en contextos culturals diversos.  
CT 10 Liderar i gestionar grups de treball.  
CT 11 Desenrotllar en la pràctica laboral una ètica professional basada en l'apreciació i sensibilitat estètica, mediambiental i cap a la diversitat.  
CT 12 Adaptar-se, en condicions de competitivitat als canvis culturals, socials i artístics i als avanços que es produïsquen en l'àmbit professional i seleccionar les vies adequades de formació contínua.  
CT 13 Buscar l'excel·lència i la qualitat en la seua activitat professional.  
CT 14 Dominar la metodologia d'investigació en la generació de projectes, idees i solucions viables.  
CT 15 Treballar de forma autònoma i valorar la importància de la iniciativa i l'esperit emprenedor en l'exercici professional.  
CT 16 Usar els mitjans i recursos al seu abast amb responsabilitat cap al patrimoni cultural i mediambiental  
CT 17 Contribuir amb la seua activitat professional a la sensibilització social de la importància del patrimoni cultural, la seua incidència en els diferents àmbits i la seua capacitat de generar valors significatius  
  
  
  
Competències generals del títol superior de Música  
Al finalitzar els seus estudis superiors de Música, els titulats han de posseir les competències generals següents:  
  
CG 1 Conéixer els principis teòrics de la música i haver desenrotllat adequadament aptituds per al reconeixement, la comprensió i la memorització del material musical.  
CG 2 Mostrar aptituds adequades per a la lectura, improvisació, creació i recreació musical.  
CG 3 Produir i interpretar correctament la notació gràfica de textos musicals.  
CG 4 Reconéixer materials musicals gràcies al desenrotllament de la capacitat auditiva i saber aplicar esta capacitat a la seua pràctica professional.  
CG 5 Conéixer els recursos tecnològics propis del seu camp d'activitat i les seues aplicacions en la música i preparar-se per a assimilar les novetats que s'hi produïsquen.  
CG 6 Dominar un o més instruments musicals en un nivell adequat al seu camp principal d'activitat.  
CG 7 Demostrar capacitat per a interactuar musicalment en diferents tipus de projectes musicals participatius.  
CG 8 Aplicar els mètodes de treball més apropiats per a superar els reptes que se li presenten en el terreny de l'estudi personal i en la pràctica musical col·lectiva.  
CG 9 Conéixer les característiques pròpies del seu instrument principal, en relació a la seua construcció i acústica, evolució històrica i influències mútues amb altres disciplines.  
CG 10 Argumentar i expressar verbalment els seus punts de vista sobre conceptes musicals diversos.  
CG 11 Estar familiaritzat amb un repertori ampli i actualitzat, centrat en la seua especialitat, però obert a altres tradicions. Reconéixer els trets estilístics que caracteritzen este repertori i poder descriure'ls de manera clara i completa.  
CG 12 Acreditar un coneixement suficient del fet musical i la seua relació amb l'evolució dels valors estètics, artístics i culturals.  
CG 13 Conéixer els fonaments i l'estructura del llenguatge musical i saber aplicar-los en la pràctica interpretativa, creativa, d'investigació o pedagògica.  
CG 14 Conéixer el desenrotllament històric de la música en les seues diferents tradicions, des d'una perspectiva crítica que situe el desenrotllament de l'art musical en un context social i cultural.  
CG 15 Tindre un ampli coneixement de les obres més representatives de la literatura històrica i analítica de la música.  
CG 16 Conéixer el context social, cultural i econòmic en què es desenrotlla la pràctica musical, amb especial atenció al seu entorn més immediat però amb atenció a la seua dimensió global.  
CG 17 Estar familiaritzat amb els diferents estils i pràctiques musicals que li permeten entendre, en un context cultural més ampli, el seu propi camp d'activitat i enriquir-lo.  
CG 18 Comunicar de forma escrita i verbal el contingut i els objectius de la seua activitat professional a persones especialitzades, amb ús adequat del vocabulari tècnic i general.  
CG 19 Conéixer les implicacions pedagògiques i educatives de la música en distints nivells.  
CG 20 Conéixer la classificació, característiques acústiques, històriques i antropològiques dels instruments musicals.  
CG 21 Crear i donar forma als seus propis conceptes artístics havent desenrotllat la capacitat d'expressar-se a través d'estos a partir de tècniques i recursos assimilats.  
CG 22 Disposar de recursos musicals amplis i diversos per a poder crear o adaptar peces musicals, així com improvisar en distints contextos a partir del coneixement d'estils, formats, tècniques, tendències i llenguatges diversos.  
CG 23 Valorar la creació musical com l'acció de donar forma sonora a un pensament estructural ric i complex.  
CG 24 Desenrotllar capacitats per a l'autoformació al llarg de la seua vida professional.  
CG 25 Conéixer i ser capaç d'utilitzar metodologies d'estudi i investigació que el capaciten per al continu desenrotllament i innovació de la seua activitat musical al llarg de la seua carrera.  
CG 26 Ser capaç de vincular la pròpia activitat musical a altres disciplines del pensament científic, enriquint l'exercici de la seua professió amb una dimensió multidisciplinària.  
CG 27 Conéixer i aplicar la legislació relativa al seu àmbit professional  
  
  
  
Competències específiques del títol superior de Música en l'especialitat d'Interpretació  
Al finalitzar els seus estudis, els titulats superiors de Música en l'especialitat d'Interpretació han de posseir les competències específiques següents:  
  
CE 1 Interpretar el repertori significatiu de la seua especialitat tractant de manera adequada els aspectes que l'identifiquen en la seua diversitat estilística.  
CE 2 Construir una idea interpretativa coherent i pròpia.  
CE 3 Demostrar capacitat per a interactuar musicalment en tot tipus de projectes musicals participatius, des del duo fins als grans conjunts.  
  
CE 4 Expressar-se musicalment amb el seu instrument/veu de manera fonamentada en el coneixement i domini en la tècnica instrumental i corporal, així com en les característiques acústiques, organològiques i en les variants estilístiques.  
CE 5 Comunicar, com a intèrpret, les estructures, idees i materials musicals amb rigor.  
CE 6 Argumentar i expressar verbalment els seus punts de vista sobre la interpretació, així com respondre al repte que suposa facilitar la comprensió de l'obra musical.  
CE 7 Desenrotllar aptituds per a la lectura i improvisació sobre material musical.  
CE 8 Assumir adequadament les diferents funcions subordinades, participatives o de lideratge que es poden donar en un projecte musical col·lectiu.  
CE 9 Conéixer els processos i recursos propis del treball orquestral i d'altres conjunts dominant adequadament la lectura a primera vista, mostrant flexibilitat davant de les indicacions del director i capacitat d'integració en el grup.  
CE 10 Conéixer les implicacions escèniques que comporta la seua activitat professional i ser capaç de desenrotllar les seues aplicacions pràctiques en el seu àmbit de treball.  
  
  
  
Competències específiques del títol superior de Música en l'especialitat de Producció i Gestió.  
Al finalitzar els seus estudis, els titulats superiors de Música en l'especialitat de Producció i Gestió han de posseir les competències específiques següents:  
  
CE 1 Conéixer profundament la legislació vigent, nacional i internacional, en matèries artístiques, d'espectacles i de drets d'autor.  
CE 2 Conéixer les característiques estructurals dels espais culturals, amb una especial atenció a l'acústica de sales i la logística de grups musicals de distints formats.  
CE 3 Dominar la informàtica musical, l'ofimàtica i les xarxes de comunicació.  
CE 4 Familiaritzar-se amb les tècniques de gravació, reproducció i difusió de documents sonors en distints formats, incloent-hi els derivats de les noves tecnologies i dels sistemes multimèdia.  
CE 5 Dominar un o més instruments en un nivell adequat al seu possible camp d'especialització i familiaritzar-se amb la pràctica de música en conjunt, tant en els seus aspectes artístics com organitzatius.  
CE 6 Conéixer profundament el repertori històric i més recent de diverses pràctiques i estils musicals, amb una especial atenció a les tendències més recents en el camp de la creació i la interpretació.  
CE 7 Familiaritzar-se amb la literatura històrica, musicològica i crítica vinculada a diversos gèneres i estils musicals.  
CE 8 Conéixer l'economia, gestió, comptabilitat, estratègies de mercat i recursos humans.  
  
  
  
Competències específiques del títol superior de Música en l'especialitat de Sonologia  
Al finalitzar els seus estudis, els titulats superiors de Música en l'especialitat de Sonologia han de posseir les competències específiques següents:  
  
CE 1 Conéixer l'estructura musical de les obres dels distints repertoris de la tradició occidental i d'altres músiques, amb capacitat de valoració dels seus aspectes expressius, morfològics, sintàctics i sonors, i saber descriure les seues característiques.  
CE 2 Desenrotllar habilitats auditives que li permeten reconéixer, memoritzar i reproduir una àmplia varietat de materials musicals, així com analitzar críticament els fenòmens implicats en l'escolta i en la producció de so organitzat.  
CE 3 Aplicar les tecnologies a l'àmbit de la creació, la interpretació i la difusió pública de la música, i utilitzar els recursos tècnics que permeten la producció i l'organització sonora, així com les diferents aproximacions, aplicacions i funcionalitats que fonamenten la creació musical.  
CE 4 Desenrotllar actituds creatives i de cooperació que puguen complementar i potenciar les activitats d'altres professionals de la música i d'altres arts, amb els quals s'interactue.  
CE 5 Conéixer i valorar críticament les tendències i desenrotllaments més recents en distints camps de la tecnologia musical, amb capacitat per a avaluar les seues implicacions en els processos de creació, interpretació, difusió i recepció de la música, així com saber dissenyar i programar aplicacions per a la composició i la interpretació en temps real o en temps diferit.  
CE 6 Conéixer els instruments musicals de la tradició occidental i d'altres cultures, les seues característiques físiques, acústiques i musicals, les seues possibilitats tímbriques i expressives, així com afavorir la seua expansió amb recursos tecnològics o dissenyar instruments virtuals.  
CE 7 Conéixer les tècniques i els procediments de creació i de suport als processos creatius musicals, sonors i audiovisuals.  
CE 8 Planificar processos de producció sonora, així com generar i transformar sons i gravacions musicals amb objectius creatius dictats per un pla de producció.  
CE 9 Ser capaç d'utilitzar ferramentes i dispositius per a donar suport o complementar processos de captació, gravació, creació, manipulació i difusió de material sonor i musical.  
CE 10 Ser capaç d'integrar art, tecnologia i ciència, amb la flexibilitat suficient per a adaptar-se a entorns múltiples i canviants.  
CE 11 Conéixer les implicacions escèniques que comporta la seua activitat professional i ser capaç de desenrotllar les seues aplicacions pràctiques en el seu àmbit de treball.  
  
  
  
  
Perfil professional del títol superior de Música  
  
Perfil professional del títol superior de Música en l'especialitat d'Interpretació  
El titulat o titulada superior en Interpretació haurà de ser un professional qualificat amb un domini complet de les tècniques d'interpretació de l'instrument i el seu repertori, i, si és el cas, d'instruments complementaris. Haurà d'estar preparat per a exercir una labor interpretativa d'alt nivell d'acord amb les característiques de la seua modalitat i especialització, tant en el paper de solista com formant part d'un conjunt, així com, si és el cas, en la seua condició d'intèrpret acompanyant de música i de dansa. Haurà de conéixer les característiques tècniques i acústiques del seu instrument, i aprofundir en el seu desenrotllament històric. Haurà de tindre formació per a l'exercici de l'anàlisi i del pensament musical, i disposar d'una sòlida formació metodològica i humanística que l'ajude en la tasca d'investigació afí a l'exercici de la seua professió.  
  
Perfil professional del títol superior de Música en l'especialitat de Producció i Gestió  
El titulat o titulada superior en Producció i Gestió ha de ser un professional específicament qualificat en la planificació i gestió de projectes relacionats amb la música, en algunes de les seues possibles fases com la creació, realització, gravació, exhibició pública o distribució, entre altres. Haurà de conéixer àmpliament el món de la música i els seus distints àmbits de desenrotllament professional, així com estar capacitat per al treball en equip i per a actuar amb desimboltura en distints camps d'acció, com l'economia, la comunicació, l'organització humana i de recursos materials, la gestió logística i la planificació estratègica.  
  
Perfil professional del títol superior de Música en l'especialitat de Sonologia  
El titulat o titulada superior en Sonologia per a la música ha de ser un músic qualificat en la planificació i gestió de processos relacionats amb la creació, adaptació i aplicació crítica de recursos tecnològics en suport de la composició, interpretació, gravació i difusió de la música. La seua activitat s'exercirà en entorns diversos i amb condicionaments variables: estudis de gravació, sales de concerts, emissores de ràdio, transmissions en la xarxa o en empreses els objectius de les quals incloguen la producció i la difusió de la música.